Správa o  plnení  koncepcie  vzdelávania pracovníkov  štátnej  správy
  v  rámci integračného procesu a Plánované aktivity na rok 2003

1.	Aktivity hlavného koordinátora - Odboru komunikačnej stratégie a vzdelávania Úradu vlády SR 

Odbor komunikačnej stratégie a vzdelávania (OKSAV) zriadený v rámci sekcie pre európske záležitosti ÚV SR plní od roku 1999 úlohy hlavného koordinátora vzdelávania pracovníkov štátnej správy v rámci integračného procesu. Vzdelávacie aktivity sú vykonávané na základe Koncepcie vzdelávania pracovníkov štátnej správy v rámci integračného procesu, ktorá bola schválená uznesením vlády SR č. 320 zo dňa 28. 4. 1999. 
Pravidelné správy Európskej komisie o pripravenosti na členstvo v EÚ vysoko vyzdvihujú dosiahnutý pokrok v procese integrácie do EÚ, avšak zároveň zdôrazňujú potrebu ďalšieho posilnenia administratívnych kapacít. Pravidelná správa za rok 2002 konštatuje, že v poslednej fáze prístupového procesu, ako aj v rámci prípravy na prevzatie zodpovednosti súvisiacej s členstvom v EÚ, naďalej zostáva priestor pre podstatné zlepšenie v budovaní administratívnych kapacít verejného sektora Slovenskej republiky.
Programové vyhlásenie vlády SR vo svojom úvode konštatuje, že vláda je odhodlaná a pripravená – v spolupráci so všetkými občanmi – urobiť rozhodujúce kroky, ktorými Slovensko definitívne vstúpi do spoločenstva európskych demokracií tak, aby zaujalo v európskom spoločenstve dôstojné, rešpektované a zodpovedné postavenie.
Odbor komunikačnej stratégie a vzdelávania (OKSAV) v druhom polroku roku 2002 vystupňoval úsilie v plnení našich integračných cieľov a z toho vyplývajúcich úloh. Na podnet z rezortov vstúpil OKSAV ako hlavný koordinátor vzdelávania pracovníkov  štátnej  správy  v  rámci integračného procesu do rokovaní s odborom vzdelávania Úradu pre štátnu službu s cieľom vyjasnenia kompetencií v oblasti vzdelávania medzi sebou navzájom ako aj na rezortoch medzi osobnými úradmi a odbormi európskej integrácie. Výsledkom stretnutia bolo potvrdenie rozdelenia kompetencii a nadviazanie úzkej spolupráce medzi oboma inštitúciami. OKSAV bude aj naďalej vykonávať úlohy hlavného koordinátora vzdelávania pracovníkov  štátnej  správy  v  rámci integračného procesu ako mu to ukladá uznesenie vlády č. 320 z 28. 4. 1999. 
Jednou z úloh OKSAV je aj mapovanie vzdelávacích potrieb rezortov a ich následné zabezpečovanie. Ukončenie prístupových rokovaní bolo vhodnou príležitosťou na opätovné zisťovanie vzdelávacích potrieb. Preto na porade  odborov európskej integrácie a odborov aproximácie práva zvolanej na deň kodanského summitu bola rezortom uložená úloha  zmapovať vzdelávacie potreby jednotlivých rezortov v oblasti európskej integrácie.
Koncepcia vzdelávania zaväzuje OKSAV, aby nielen koordinoval prístup ku vzdelávacím aktivitám v oblasti európskej integrácie, ale súčasne zabezpečil aj spätnú väzbu z jednotlivých rezortov formou pravidelných informácií na rokovaniach Ministerskej rady vlády SR pre európsku integráciu, a to dvakrát ročne.

1.1.   Spolupráca so zahraničnými partnermi 
 
V druhom polroku roku 2002 spolupracoval hlavný koordinátor s nasledujúcimi zahraničnými inštitúciami: 

•	spoločnosť Carl Duisberg Gesellschaft e.V. v Kolíne, Spolková republika Nemecko 
•	Inštitút pre európsku politiku v Berlíne, Spolková republika Nemecko
•	Ministerstvo zahraničných vecí, Spolková republika Nemecko 
•	Centrum európskych štúdií v Štrasburgu, Francúzska republika  
•	Ministerstvo zahraničných vecí Francúzskej republiky  
•	Francúzsky inštitút v Bratislave
•	Hans Seidel Stiftung, Spolková republika Nemecko
•	Ministerstvo zahraničných vecí Dánskeho kráľovstva

Na bilaterálnom základe boli v 2. polroku roku 2002 konkrétne realizované nasledovné vzdelávacie aktivity:

1.	V spolupráci so spoločnosťou Carl Duisberg Gesellschaft e.V. v Kolíne a Inštitútom pre európsku politiku v Berlíne

a)	študijná pracovná návšteva Berlína,(17. – 20. jún 2002) pre účastníkov dlhodobého vzdelávacieho programu „Školenia EU Training For  Young  Leaders“. Študijná pracovná návšteva Berlína bola zameraná na bližšie oboznámenie sa s činnosťou Ministerstva spravodlivosti a  európskych záležitostí SRN, Ministerstva zahraničných vecí SRN, Ministerstva financií SRN, Spolkového parlamentu a Rýnskej palatínskej štátnej reprezentácie. 

b)	Negociačný seminár (27. 28. jún 2002) Úradom vlády SR – OKSAV v spolupráci s Carl Duisberg Gesellschaft e.V zorganizoval pre pracovníkov ÚOŠS negociačný seminár pod názvom „Politická komunikácia v negociačnom a prístupovom procese - Negociačné techniky“. Seminára sa zúčastnilo 26 pracovníkov.

c)	 Seminár programu Mladí lídri (23. – 26. október 2002) opakovací seminár o politickej komunikácii v negociačnom a prístupovom procese pre účastníkov dlhodobého vzdelávacieho programu „EU Training For  Young  Leaders“.  Obsahom bola rekapitulácia poznatkov a vedomosti pred záverečnými skúškami, ako aj oboznámenie sa s metódami lobbyingu a s technikou prípravy kampaní (Thinktools).  

d)	 Záverečné skúšky programu Mladí lídri (26. 11. – 29. 11. 2002) pre účastníkov dlhodobého vzdelávacieho programu „EU Training For  Young  Leaders“ sa uskutočnila záverečná skúška, ktorá znamená ukončenie celého  vzdelávacieho programu. Úspešne ju absolvovalo 13 účastníkov vzdelávania. Účastníci, ktorí sa z objektívnych dôvodov nemohli zúčastniť, budú mať možnosť  vykonať skúšky v náhradnom termíne

Finančné náklady pokrývalo Ministerstvo zahraničných vecí SRN.   

2.	V spolupráci so spoločnosťou Hans Seidel Stiftung

a)	 Legislatívne pravidlá a metodika aproximácie práva (25. – 26. september 2002). Seminár pre riadiacich a vedúcich pracovníkov usporiadal OKSAV v rámci posilnenia štúdia práva. Okrem domácich lektorov – pracovníkov Úradu vlády SR, HSS zabezpečila účasť - riaditeľa Inštitútu pre európske právo v Mníchove a Salzburgu a spolupracovníka mníchovskej univerzity pána Rudolfa Logothetti.

b)	Rozhodnutia Európskeho súdneho dvora (20. – 21. november 2002) seminár pre riadiacich a vedúcich pracovníkov odborov aproximácie práva. Témou seminára boli základné komunitárne požiadavky na náležitú transpozíciu a implementáciu smerníc ES do vnútroštátneho práva vyplývajúce z rozhodnutí ESD“ a „Rozhodnutia ESD a ich transpozícia do návrhov slovenských všeobecne záväzných právnych predpisov. Okrem domácej lektorky – pracovníčky Úradu vlády SR, HSS zabezpečila účasť - riaditeľa Inštitútu pre európske právo v Mníchove a Salzburgu a spolupracovníka mníchovskej univerzity pána Rudolfa Logothetti.

3.	V spolupráci s Ministerstvom zahraničných vecí Dánskeho kráľovstva

a)	CPT Slovakia (kontinuálne odborné vzdelávanie). OKSAV spolupracoval na príprave projektu CPT Slovakia (kontinuálne odborné vzdelávanie) – budovanie kapacít pre vzdelávanie slovenských pracovníkov štátnej správy. Vzdelanie bude prebiehať v piatich rôznych moduloch. V rámci tohto projektu prebehne vzdelávanie u 400 pracovníkov ÚOŠS, pracovníkov regionálnej a miestnej štátnej správy,  novozvolených  poslancov NR SR a pracovníkov kancelárie NR SR. Dánsky partneri  projekt už úspešne uskutočnili v Estónsku, Lotyšsku a Chorvátsku. V rámci CPT projektu sa vytvorí stála národná databáza školiteľov.

b)	Reforma súdnictva v SR Ministerstvo spravodlivosti SR a Združenie sudcov Slovenska na základe iniciatívy OKSAV pripravuje projekt podpory reformy súdnictva, ktorý sa bude realizovať počas roka 2003.

4.	V spolupráci s Centrom európskych štúdií v Štrasburgu

a)	 Akú solidaritu chceme v Európe? (27. –28. máj 2002) OKSAV spolupracoval na organizovaní diskusného fóra expertov na tému „Akú solidaritu chceme v Európe?“. Podujatie sa uskutočnilo v rámci francúzsko - slovenského fóra na témy: regionálna politika SR, štrukturálne fondy, rozpočtové priority pre Slovensko, zóna voľného obchodu v Európe a ďalšie. Celkovo sa ho zúčastnilo 45 zástupcov ministerstiev, verejnej správy a samosprávy. 

b)	Politika Európskej únie v oblasti zdravotnej ochrany potravín (29. – 30. 10. 2002) OKSAV sa podieľal na organizovaní seminára „Politika Európskej únie v oblasti zdravotnej ochrany potravín“.  Seminár sa skladal z dvoch častí: prezentácie politiky zdravotnej ochrany potravín  EÚ ako celku a prezentácie aplikácie tejto politiky v jednej z členských krajín EÚ, Francúzsku. Súčasťou seminára boli veľmi podnetné diskusie, v rámci ktorých  mali slovenskí účastníci možnosť konfrontovať súčasné problémy SR pri implementácii acquis v tejto oblasti. Seminára sa zúčastnilo 25 zástupcov štátnej správy a verejnej správy ako aj zástupcovia občianskych združení spotrebiteľov v SR. 

5.	V spolupráci s Francúzskym inštitútom v Bratislave

Pokračoval niekoľkoročný projekt, ktorý začal v roku 1997. OKSAV i v druhom polroku roku 2002 zabezpečoval prostredníctvom Francúzskeho inštitútu v Bratislave jazykový kurz francúzštiny pre mierne pokročilých a pokročilých. V minulosti bol tento kurz hradený z finančných prostriedkov PHARE. Od roku 2000 je financovanie vzdelávacích aktivít kandidátskych krajín zo strany EK v Bruseli zastavené, a tak z pôvodného celkového počtu 120 vzdelávaných pracovníkov zostala skupina cca 60 pracovníkov ÚOŠS, ktorým kurz buď čiastočne alebo v plnej výške hradí zamestnávateľ.

6.  Vzdelávanie pre novoprijatých pracovníkov ÚOŠS (uznesenie vlády č. 702/01)

a)	základné informácie o EÚ (18. – 27. september) Obsah: Inštitúcie EÚ, právny systém EÚ, druhý a tretí pilier EÚ, ekonomika EÚ, rozširovanie a reforma EÚ (Organizátor: OKSAV a AI NOVA – Slovensko) 

b)	základné informácie o EÚ (2. októbra 2002) Obsah: aproximácia práva (Organizátor: OKSAV a AI NOVA – Slovensko) 

c)	základné informácie o EÚ (9. októbra 2002) Obsah: prehľad vybraných politík EÚ(Organizátor: OKSAV a AI NOVA – Slovensko) 

d)	základné negociačné zručnosti (16. októbra 2002) Obsah: špecializovaný modul na tréningové zručnosti (Organizátor: OKSAV a AI NOVA – Slovensko)

e)	základné negociačné zručnosti (23. októbra 2002) Obsah: individuálne prezentácie účastníkov (Organizátor: OKSAV a AI NOVA – Slovensko)

f)	základné negociačné zručnosti ( 5. decembra 2002) Obsah: špecializovaný modul na tréningové zručnosti (Organizátor: OKSAV a AI NOVA – Slovensko)

Hodnotenie spolupráce so zahraničnými partnermi 

Spolupráca so zahraničnými partnermi sa naďalej rozvíja veľmi úspešne. Nadviazali sme novú spoluprácu, osvedčení partneri navrhli nové ponuky, ktoré už boli v iných kandidátskych krajinách úspešne aplikované. Negociačné techniky, ktoré sa v predchádzajúcom období stretli s veľkým záujmom sa vyučovali na ďalších seminároch i keď oproti plánu sme už počet negociačných seminárov zredukovali vzhľadom na postupné uzatváranie jednotlivých negociačných kapitol. 
V nasledujúcom období budeme aj naďalej podnikať kroky vedúce k nadviazaniu pracovných kontaktov s vhodnými zahraničnými partnermi a k vypracovaniu nových vzdelávacích projektov, prípadne k prehĺbeniu spolupráce s už úspešne spolupracujúcimi inštitúciami v zahraničí. 

2.  Aktivity jednotlivých ústredných orgánov štátnej správy
 
Vzdelávanie v rámci integračného procesu zo strany jednotlivých rezortov pokračovalo aj v druhom polroku roku 2002 veľmi úspešne v rámci možností a potrieb jednotlivých rezortov. 
 Ťažiskovou oblasťou bola naďalej jazyková príprava a úzko špecifické odborné semináre. Viaceré rezorty umožnili svojim zamestnancom aj odborné stáže v zahraničí. Z porady odborov európskej integrácie a odborov aproximácie práva ÚOŠS vyplynulo, že potreby a záujem zamestnancov o vzdelávanie sú omnoho vyššie ako si jednotlivé rezorty môžu dovoliť financovať. Riešením tejto situácie, ako aj celkovým vyjasnením kompetencií v oblasti vzdelávania po vzniku Úradu pre štátnu službu a osobných  úradov na rezortoch, sa OKSAV už začal zaoberať, ale vzniknutú situáciu bude potrebné riešiť systémovo a komplexne s Úradom pre štátnu službu.
Do vzdelávacieho procesu bolo zapojených 2 650 zamestnancov ústredných orgánov štátnej správy. Z vlastných rozpočtov vyčlenili a použili spolu jednotlivé ústredné orgány štátnej správy sumu 6 503 683 Sk. 
Tabuľka obsahovej náplne vzdelávacích aktivít, ich organizačného a finančného  zabezpečenia, ako aj počty účastníkov z jednotlivých rezortov sa nachádza v prílohe.

3.     Celkové hodnotenie

3.1.  Celkové hodnotenie vzdelávacích aktivít OKSAV

	Odbor komunikačnej stratégie a vzdelávania v druhom polroku roku 2002 vystupňoval úsilie v plnení našich integračných cieľov a z toho vyplývajúcich úloh. Výsledky však naďalej ovplyvňoval nepriaznivý personálny stav na úseku vzdelávania, keďže novoprijatá pracovníčka k 15. októbru 2002 bola poverená úlohami spojenými s predreferendovou kampaňou. Prinajmenšom do uskutočnenia referenda budú úlohy na úseku vzdelávania naďalej plnené len jedným pracovníkom. Počas druhého polroka 2002 OKSAV rozšíril spoluprácu s ďalšími zahraničnými i domácimi vzdelávacími organizáciami a pokračoval v spolupráci s osvedčenými partnermi.
Na základe požiadavky z pripomienkového konania OKSAV rozšíril svoje aktivity aj na vzdelávanie v oblasti aproximácie práva. Pre vedúcich pracovníkov odborov aproximácie práva ÚOŠS uskutočnil dva dvojdňové semináre s domácimi lektormi i zahraničným špičkovým odborníkom. 
Na pracovnej porade s odbormi európskej integrácie a odbormi aproximácie práva ÚOŠS riaditeľka OKSAV a pracovník zodpovedný za úsek vzdelávania prerokovali so zástupcami rezortov možnosti skvalitnenia a zefektívnenia plnenia koncepcie vzdelávania. Z porady pre OKSAV vyplynulo okrem iného aj to, že kontaktní pracovníci na rezortoch majú záujem aj o menej formálne, ale o to rýchlejšie informovanie prostredníctvom e-mailovej pošty ako aj o uverejňovanie oznamov o jednotlivých vzdelávacích aktivitách na stránke OKSAV. 
	Na základe uznesenia vlády č. 702 zo dňa 18. júla 2001 boli v roku 2002 prijatí noví pracovníci na posilnenie prístupového procesu do EÚ. V súvislosti s tým OKSAV v spolupráci s Academiou Istropolitana Nova zorganizoval cyklus seminárov zameraných na základné informácie o EÚ ako aj na osvojenie si základných negociačných techník a zručností.

3.2.	  Celkové hodnotenie vzdelávacích aktivít ÚOŠS 

	Z porady s odbormi európskej integrácie a odbormi aproximácie práva ÚOŠS vyplynulo, že vyhodnocovanie mechanickým porovnaním údajov z pravidelného odpočtu nemôže byť dostatočne objektívne. Vzdelávanie sa uskutočňuje s prihliadnutím na personálne a finančné limity rezortov a možnosti spolupráce s externými vzdelávacími inštitúciami či partnerskými odbornými inštitúciami. Medzi jednotlivými rezortmi sú veľké rozdiely čo  do počtu zamestnancov, úloh spojených s integračným procesom a podobne.
	Napriek obmedzeným finančným možnostiam ÚOŠS možno vzdelávací proces v rámci integračného procesu celkovo hodnotiť ako uspokojivý.	Vzdelávanie pracovníkov ÚOŠS v oblasti európskej integrácie prispelo svojim dielom k úspešnému zakončeniu prístupových rokovaní za čo patrí vďaka všetkým pracovníkom, ktorí sa na vzdelávaní v oblasti európskej integrácie podieľali. 

4.	  Plánované aktivity na rok 2003

4.1.  Plánované aktivity hlavného koordinátora na rok 2003

Na ÚOŠS SR sú v rámci jednotlivých organizačných štruktúr vytvorené odbory/sekcie pre európsku integráciu. Pracovníci týchto odborov/sekcií sa priamo podieľajú na integračnom procese SR do EÚ a v tejto problematike nepotrebujú vzdelávacie aktivity zamerané na základné vedomosti o histórii, inštitucionálnom zabezpečení a politike EÚ s výnimkou novoprijatých pracovníkov“.
. Vzdelávacie aktivity budú zamerané na špecifické oblasti jednotlivých kapitol acquis communautaire v súlade s požiadavkami jednotlivých rezortov. 

Úlohy vyplávajúce z cieľov:

4.1.1. Vlastné aktivity OKSAV

OKSAV na základe prieskumu potrieb pracovníkov odborov európskej integrácie ÚOŠS pripraví nasledovné vzdelávacie aktivity:

a) Semináre
Systematický cyklus seminárov a worshopov s cieľom vybudovania administratívnych kapacít pre zabezpečenie funkčnosti implementačného systému pre využívanie štrukturálných fondov a fondu súdržnosti EÚ. Konkrétna špecifikácia   seminárov a worshopov bude predložená v osobitnom materiáli na schválenie vláde SR v marci 2003.
- Predložiť na rokovanie vlády SR materiál o systematickom cykle seminárov pre využívanie štrukturálnych fondov a kohézneho fondu
Termín: marec 2003

- Zabezpečiť realizáciu systematického cyklu seminárov seminárov pre využívanie štrukturálnych fondov a kohézneho fondu
Termín: máj – december 2003

b) Nábor nových pracovníkov do inštitúcií EÚ
 Gestorovať nábor nových pracovníkov do inštitúcií EÚ prostredníctvom European Personnel Selection Office (EPSO). 

- Zorganizovať prípravné kurzy pre záujemcov o prácu v inštitúciách EÚ
Termín:  apríl, máj 2003

- Spolupráca pri zabezpečení vhodných priestorov (test centres) pre konkurzy
Termín: september – december 2003

c) Jazykové kurzy
- pokračovať v zabezpečovaní jazykového kurzu francúzštiny pre pracovníkov odborov európskej integrácie alebo odborov zabezpečujúcich integračné aktivity v rámci svojho rezortu.
Termín: priebežne počas roka 2003

- znovu nadviazať spoluprácu s anglickým British Council na zabezpečenie jazykového kurzu angličtiny pre pracovníkov odborov európskej integrácie alebo odborov zabezpečujúcich integračné aktivity v rámci svojho rezortu.
Termín: do 31.1.2003

4.1.2.  Aktivity ponúkané zahraničnými partnermi

Francúzsko - Inštitút verejnej správy v Paríži, Centrum európskych štúdií v Štrasburgu
Francúzska vláda vyčlenila v rámci svojej spolupráce s asociovanými krajinami finančné prostriedky využiteľné v rámci vzdelávania pracovníkov štátnej správy.

Seminár - Komunikačná stratégia vlády  o EÚ, francúzsky príklad kampane pri zavádzaní jednotnej meny EURO
- Zabezpečiť seminár
Termín: február 2003

Seminár - Aktuálne otázky o EÚ, rozšírenie, Inštitucionálna reforma – Konvent o budúcnosti Európy
- Zabezpečiť seminár
Termín: máj 2003

Seminár - štrukturálne fondy a vypracovanie projektov, kontrola a evaluácia komunitárnych fondov
- Zabezpečiť seminár
Termín: október 2003  

Dánsko - Śkola verejnej správy 

V 1. polroku 2003 OKSAV zrealizuje v spolupráci s Dánskou školou verejnej správy  CPT projekt v rámci ktorého

a)	20-30 školiteľov bude pripravených na nasledujúce prednášanie  5 CPT-modulov.
b)	100-125 pracovníkov štátnej správy bude vyškolených v rámci pilotných prednášok
c)	Budú vyvinuté manuály a vzdelávacie materiály pre 5 CPT-modulov.
d)	Bude vypracovaný prehľad ďalších vzdelávacích potrieb v štátnej správe na základe vyhodnotenia pilotných kurzov a spätnej väzby od ich účastníkov. 
e)	Bude vypracovaný akčný plán pre OKSAV, ktorý bude obsahovať plány vzdelávania na jar a jeseň 2003. Predpokladá sa vzdelávanie ďalších 300 pracovníkov štátnej správy v rámci implementácie finálnych modulov

Vývoj  5 CPT-modulov
- Základný modul ( Všeobecné vedomosti o EÚ) (24 prednášok)
- Európske právo (24 prednášok)
- (Verzia A: pre právnikov)
- (Verzia B: pre ľudí bez právnického vzdelania)
- Štrukturálne fondy (24 prednášok)
- Projektový manažment Európskej Únie, modul 1  (24-36 prednášok)
- Projektový manažment Európskej Únie, modul 2 (24-36 prednášok)

Dodávateľ bude napomáhať OKSAV-u a budúcim školiteľom pri vypracovaní študijných plánov, syláb a vzdelávacích materiálov  pre 5 modulov. 

a) Vzdelávanie pre 20-30 školiteľov na prednášanie CPT-modulov
Pre každý modul poskytne dodávateľ školenie o príslušnej problematike pre 5-6 lokálnych školiteľov vybraných a najatých OKSAV-om. Školitelia by mali byť zapojení do rozvoja modulov a najatí OKSAV-om na prednášanie modulov v národnom jazyku vybraným cieľovým skupinám. 
- Zabezpečiť vzdelávanie pre školiteľov
Termín: do mája 2003

b) Vzdelávanie  100-125 pracovníkov štátnej správy a 20 - 25 poslancov NR SR  počas prednášania pilotných modulov   
OKSAV vyberie 20-25 účastníkov pre každý z 5 modulov. Moduly budú prednášané budúcimi školiteľmi na experimentálnom základe v slovenskom jazyku. Na prednášanie modulov bude dozerať dodávateľ a na základe komplexného hodnotenia účastníkov bude vypracovaná revízia syláb a podporných materiálov, predtým ako sa projekt formálne odovzdá OKSAV-u. 
- Zabezpečiť vzdelávanie pracovníkov štátnej správy a poslancov NR SR
Termín: od mája 2003 priebežne do konca roka 2003

Nemecko – Hans Seidel Stiftung

Seminár o štrukturálnych fondoch EÚ
- Zabezpečiť seminár
Termín: máj 2003

Seminár o fonde súdržnosti EÚ
- Zabezpečiť seminár
Termín: jún2003

Seminár Rozhodnutia Európskeho súdneho dvora II. Aktualizovaný seminár o rozhodovacej praxi Európskeho súdneho dvora.
- Zabezpečiť seminár
Termín: september 2003

 Seminár určený pre pracovníkov odborov aproximácie práva ÚOŠS
- Zabezpečiť seminár
Termín: október 2003

4.1.3	Vzdelávanie nových pracovníkov odborov/sekcií európskej 
                    integrácie jednotlivých ÚOŠS v rámci integračného procesu

Túto cieľovú skupinu tvoria nový pracovníci ÚOŠS prijatí v súlade s uznesením č. 702/2001 o “Analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ”

a) Semináre
- zabezpečiť 2 semináre pre nových pracovníkov odborov európskej integrácie jednotlivých ÚOŠS zameraných na základné informácie o histórii, inštitucionálnom zabezpečení a zahraničnej politike EÚ, integračný proces SR, výhody členstva v EÚ a záväzky pre SR z neho vyplývajúce, negociačné techniky, predvstupovú pomoc EÚ, získavanie finančných zdrojov a právnu úpravu EÚ (acquis communautaire).
Termín: do 31.12.2003

b) Jazykové kurzy
- zapojiť nových pracovníkov odborov do jazykového kurzu francúzštiny pre stredne pokročilých a pokročilých. 
Termín: do 30.9.2003

- zapojiť nových pracovníkov odborov do pripravovaného jazykového kurzu angličtiny pre stredne pokročilých a pokročilých. 
Termín: do 30.9.2003

4.1.4  Vzdelávanie pracovníkov odborov aproximácie práva ÚOŠS

Seminár Rozhodnutia Európskeho súdneho dvora II. Aktualizovaný seminár o rozhodovacej praxi Európskeho súdneho dvora.
- Zabezpečiť seminár
Termín: september 2003

 Seminár určený pre pracovníkov odborov aproximácie práva ÚOŠS 
- Zabezpečiť seminár
Termín: október 2003

4.2.	  Plánované aktivity ÚOŠS na rok 2003

Ťažiskovou oblasťou vzdelávania ostáva aj naďalej jazyková príprava a úzko špecializované kurzy a semináre. Obsahovo sa záujem presúva z oblasti negociačných techník na oblasť pravidiel fungovania komunitárnych programov a fondov EÚ.
Väčšina ÚOŠS okrem vlastných možností využije aj ponuky domácich a zahraničných vzdelávacích inštitúcií, ktoré jednotlivé podujatia zabezpečia predovšetkým finančne a poskytnutím kvalifikovaných lektorov/expertov. Spolupracovať budú so zahraničnými a domácimi inštitúciami ako: 
•	Holandský inštitút medzinárodných vzťahov 
•	Diplomatická akadémia vo Viedni 
•	Európsky inštitút pre verejnú správu v Maastrichte 
•	National Economic Research Associates, Eurostat 
•	VÚJE, a.s. 
•	Inštitút zahraničného obchodu 
•	Centrum európskych štúdií Univerzity Komenského 
•	Ekonomická univerzita 
•	Akadémia vzdelávania 
•	Ústav vzdelávania a služieb 
•	Agroinštitút 
•	Ústav vzdelávania pracovníkov lesného a vodného hospodárstva SR 
•	Slovenská postgraduálna akadémia medicíny 
•	Britská rada 
•	Francúzsky inštitút 
•	Rakúsky inštitút 
•	Goetheho inštitút 
•	Language Training Service 
•	Frances King School
•	Academia Istropolitana Nova, atď.

5.    Finančné zdroje
 
	Od januára 2001 sú všetky vzdelávacie semináre, odborné školenia a jazykové kurzy financované z prostriedkov jednotlivých ÚOŠS, z rozpočtu ÚV SR a z rozpočtov partnerských zahraničných inštitúcií, s ktorými OKSAV spolupracuje na základe bilaterálnych dohôd. 

Na ďalšiu realizáciu systému vzdelávania je potrebné zabezpečiť nasledujúce zdroje:
 
a)  personálne: koordinačným centrom v tejto oblasti je OKSAV

b)  finančné: i)  domáce (rezortné rozpočty)
ii) zahraničné (predovšetkým prointegračná pomoc členských štátov EÚ,                                                                                        programy EÚ, donorské organizácie)                   

c) materiálno-technické a prevádzkové: OKSAV v spolupráci s jednotlivými ÚOŠS a zahraničnými partnermi.